b'\n_START_ARTICLE_\nBiolo\xc5\xa1ko oro\xc5\xbeje\n_START_PARAGRAPH_\nBiolo\xc5\xa1ko oro\xc5\xbeje je vsako bojno sredstvo v obliki patogenega organizma ali njegovega toksina, namenjeno za povzro\xc4\x8ditev obolenja ali smrti ljudi, \xc5\xbeivali ali rastlin, in se ga uvr\xc5\xa1\xc4\x8da med oro\xc5\xbeja za mno\xc5\xbei\xc4\x8dno uni\xc4\x8devanje._NEWLINE_Uporabo biolo\xc5\xa1kega oro\xc5\xbeja je mogo\xc4\x8de zaslediti \xc5\xbee pri Asircih, ki so sovra\xc5\xbene vodnjake zastrupljali z r\xc5\xbeenimi ro\xc5\xbei\xc4\x8dki, pomembno vlogo pa je imelo v srednjem veku zaradi povzro\xc4\x8ditve epidemije \xc4\x8drne smrti. Od druge svetovne vojne naprej ni bilo potrjenega primera o uporabi oro\xc5\xbeja. Shranjevanje, kopi\xc4\x8denje in uporaba biolo\xc5\xa1kega oro\xc5\xbeja je od leta 1972 prepovedana s Konvencijo o biolo\xc5\xa1kem in toksi\xc4\x8dnem oro\xc5\xbeju. Tajno uporabo oro\xc5\xbeja s strani nacionalne dr\xc5\xbeave ali uporabo s strani nenacionalnih skupin se lahko obravnava kot bioterorizem._NEWLINE_\xc4\x8ceprav je v naravi prisotno veliko \xc5\xa1tevilo ku\xc5\xbenih oz. patogenih mikrobov, ki bi lahko povzro\xc4\x8dili bolezen ali smrt, je le majhno \xc5\xa1tevilo uporabno za namene biolo\xc5\xa1kega oro\xc5\xbeja, kar dolo\xc4\x8da predvsem enostavnost pridobitve, obdelave in uporabe mikrobov, stopnja ku\xc5\xbenosti in smrtnosti ter nedostopnost cepiva ali ustrezna dovzetnost za oku\xc5\xbebo. V primerjavi z drugimi oro\xc5\xbeji za mno\xc5\xbei\xc4\x8dno uni\xc4\x8devanje odlikuje biolo\xc5\xa1ko oro\xc5\xbeje predvsem razmeroma nizka cena izdelave in ote\xc5\xbeeno odkrivanje uporabe._NEWLINE_Naju\xc4\x8dinkovitej\xc5\xa1i na\xc4\x8din uporabe je razpr\xc5\xa1enje aerosolnih delcev, ki vsebujejo ku\xc5\xbene mikrobe, manj u\xc4\x8dinkovita pa je uporaba eksplozivnih naprav, oku\xc5\xbeenje oziroma kontaminacija vode in hrane ter prenos z \xc5\xbeivalskimi prena\xc5\xa1alci bolezni oziroma vektorji._NEWLINE_Pri preventivi in za\xc5\xa1\xc4\x8diti pred biolo\xc5\xa1kim oro\xc5\xbejem je pomembno zgodnje odkrivanje uporabe in krizno obve\xc5\xa1\xc4\x8danje prebivalstva ter razni za\xc5\xa1\xc4\x8ditni sistemi in ukrepi, tako na kolektivni oz. skupinski ravni, kot so evakuacija in karantena, kot tudi na individualni ravni, kot so za\xc5\xa1\xc4\x8ditne obleke in dekontaminacija.\n_START_SECTION_\nAnti\xc4\x8dni \xc4\x8dasi\n_START_PARAGRAPH_\nUporabo biolo\xc5\xa1kega oro\xc5\xbeja je mogo\xc4\x8de zaslediti \xc5\xbee pri Asircih, ki so sovra\xc5\xbene vodnjake zastrupljali z r\xc5\xbeenimi ro\xc5\xbei\xc4\x8dki, glivami r\xc5\xbei. Homer je v Iliadi in Odiseji, juna\xc5\xa1kima epoma o Trojanski vojni, opisoval uporabo pu\xc5\xa1\xc4\x8dic, katerih konice so lokostrelci namazali s strupom. Med prvo sveto vojno v Gr\xc4\x8diji, okoli leta 590 pr. n. \xc5\xa1t. so oblegovalci mesta Kirra zastrupljali mestne zaloge vode s strupenimi telohi. Tudi rimski vojskovodja Manij Akvilski naj bi okoli leta 130 pr. n. \xc5\xa1t. zastrupljal vodnjake obleganih mest. V 4. stoletju pr. n. \xc5\xa1t. so skitski lokostrelci mazali konice pu\xc5\xa1\xc4\x8dic s strupom ka\xc4\x8d, \xc4\x8dlove\xc5\xa1ko krvjo in \xc5\xbeivalskimi iztrebki z namenom povzro\xc4\x8ditve oku\xc5\xbeb ran._NEWLINE_Leta 184 pr. n. \xc5\xa1t. je Hanibal v boju proti pergamonskim ladjam uporabil glinene lonce napolnjene s strupenimi ka\xc4\x8dami, ki so bili odvr\xc5\xbeeni na palubje sovra\xc5\xbenih ladij. Leta 198 je mesto Hatra odbilo napad rimske vojske, ki jo je vodil Septimij Sever, s pomo\xc4\x8djo uporabe glinenih loncev napolnjenih z \xc5\xbeivimi \xc5\xa1korpijoni, ki so jih odvrgli na sovra\xc5\xbeno pehoto. Obstaja \xc5\xa1e veliko drugih dokumentiranih primerov uporabe biolo\xc5\xa1kega oro\xc5\xbeja v anti\xc4\x8dnem \xc4\x8dasu.\n_START_SECTION_\nSrednji vek\n_START_PARAGRAPH_\nV \xc4\x8dasu srednjega veka so bila trupla \xc5\xbertev bubonske kuge uporabljena kot oro\xc5\xbeje, katera so s pomo\xc4\x8djo katapultov metali preko zidov obleganega gradu. Na osnovi dokumenta iz 14. stoletja, katerega avtor je Genoese Gabriele de\xe2\x80\x99 Mussi, naj bi tatarsko obleganje Kaffe, mesta na Krimskem polotoku, bilo vzrok za nastop t. i. \xc4\x8drne smrti, ki se je raz\xc5\xa1irila po Evropi in Mediteranu ter pobila velik del prebivalstva, pri \xc4\x8demer so bila kot biolo\xc5\xa1ko oro\xc5\xbeje uporabljena trupla vojakov zlate horde._NEWLINE_Pri obleganju gradu Thyne Levesque (danes Thun l\xe2\x80\x99Eveque) leta 1340 med stoletno vojno so napadalci katapultirali trupla \xc5\xbeivali na oblegana mesta. Kot oro\xc5\xbeje so pogosto katapultirali tudi vsebino greznic; primer tega je spopad med protestantskimi Husiti in vojsko katoli\xc5\xa1kega kralja Sigismunda Luksembur\xc5\xa1kega v bitki za Karl\xc5\xa1tejnski grad._NEWLINE_Leta 1422, med obleganjem Karlsteinskega gradu v Bohemiji, so husitski napadalci uporabljali katapulte za metanje trupel in \xc5\xbeivalskega gnoja preko zidov gradu._NEWLINE_Zadnji znani incident z uporabo trupel kot oro\xc5\xbeja se je zgodil leta 1710 pri napadu ruskih sil na mesto Reval (danes Talin). Leta 1785 so med obleganjen mesta La Calla tunizijske sile metale oku\xc5\xbeene obleke na mesto.\n_START_SECTION_\nEvropsko osvajanje novega sveta\n_START_PARAGRAPH_\nSmrtonosnost patogenov, med katerimi so nekateri uporabljeni tudi kot biolo\xc5\xa1ko oro\xc5\xbeje in hkrati njihova pomembnost v \xc4\x8dlove\xc5\xa1ki zgodovini, se ka\xc5\xbee predvsem v evropskem osvajanju novega sveta, tj. Severne in Ju\xc5\xbene Amerike, zaradi \xc4\x8desar je umrlo ve\xc4\x8d milijonov Indijancev, veliko ve\xc4\x8d kot pa zaradi samih voja\xc5\xa1kih spopadov s \xc5\xa1panskimi, portugalskimi, angle\xc5\xa1kimi in francoskimi voja\xc5\xa1kimi odpravami._NEWLINE_Vzrok za tako obse\xc5\xbene epidemije le\xc5\xbei v dejstvu, da so Evropejci \xc5\xbee tiso\xc4\x8dletja \xc5\xbeiveli v stiku z udoma\xc4\x8denimi \xc5\xbeivalmi, ki so bile hkrati prena\xc5\xa1alci razli\xc4\x8dnih patogenov - proti slednjim so Evropejci razvili imunsko odpornost, ameri\xc5\xa1ki staroselci pa zaradi odsotnosti teh \xc5\xbeivalskih vrst v naravnem okolju niso imeli stikov s patogeni in s tem mo\xc5\xbenosti za razvoj odpornosti. Za najbolj smrtonosne so se izkazali povzro\xc4\x8ditelji \xc4\x8drnih koz, o\xc5\xa1pic, gripe in tifusa, pa tudi davice, malarije, mumpsa, oslovskega ka\xc5\xa1lja, kuge, tuberkuloze in rumene mrzlice; povzro\xc4\x8ditelji \xc4\x8drnih koz in kuge so uporabljeni tudi v modernem biolo\xc5\xa1kem oro\xc5\xbeju._NEWLINE_V prvih desetletjih osvajanja uporaba patogenov ni bila namerna, pa\xc4\x8d pa so bile oku\xc5\xbebe, ki so se razvile v epidemije, rezultat stika indijanskih ljudstev z oku\xc5\xbeenimi trupli, predmeti, ljudmi in \xc5\xbeivalmi. Znana primera sta Cort\xc3\xa9sovo osvajanje azte\xc5\xa1kega imperija in Pizarrovo osvajanje inkovskega. Leta 1519 je Hern\xc3\xa1n Cort\xc3\xa9s pristal na obali Mehike s svojo odpravo, ki je \xc5\xa1tela 600 mo\xc5\xbe. Odlo\xc4\x8dilno prednost v boju proti Aztekom so prinesle predvsem \xc4\x8drne koze, ki so leta 1520 povzro\xc4\x8dile epidemijo, ki je pobila skoraj polovico vseh prebivalcev, vklju\xc4\x8dno s cesarjem Cuitl\xc3\xa1huacom; zaradi razli\xc4\x8dnih epidemij je do leta 1618 na obmo\xc4\x8dju dana\xc5\xa1nje Mehike \xc5\xa1tevilo prebivalcev upadlo z za\xc4\x8detnih 20 milijonov na okoli 1,6 milijona. Podobno se je zgodilo Pizarrovim osvajanjem inkovskega imperija, kjer je prav tako izbruhnila epidemija \xc4\x8drnih koz leta 1526 in pobila ve\xc4\x8dino tamkaj\xc5\xa1nega prebivalstva. Patogeni so se raz\xc5\xa1irili tudi na Severno Ameriko, kamor so jih prinesli oku\xc5\xbeeni obalni Indijanci z ju\xc5\xbenih obmo\xc4\x8dij. Hernando de Soto, ki je leta 1540 kot prvi evropski osvajalec prispel na jugovzhod dana\xc5\xa1njih ZDA, je naletel na \xc5\xa1tevilna zapu\xc5\xa1\xc4\x8dena indijanska mesta, katerih prebivalstvo so dve leti prej pomorile epidemije. Po nekaterih ocenah naj bi bilo celotno zmanj\xc5\xa1anje indijanske populacije v novem svetu v stoletju ali dveh po Kolumbovem odkritju do 95\xc2\xa0%._NEWLINE_Kljub pomanjkanju zgodovinskih dokazov pa obstaja en dokumentirani poskus biolo\xc5\xa1kega vojskovanja iz tistih \xc4\x8dasov. Leta 1763 med zavzetjem utrdbe Fort Pitt med Pontiacovim uporom, pozno v Francoski in indijanski vojni, je bila ideja glavnih pobudnikov, britanskega poveljnika lorda Jeffreya Amhersta in \xc5\xa1vicarsko-britanskega polkovnika Henrya Bouqueta, oku\xc5\xbeiti Indijance s pomo\xc4\x8djo podtaknjenjih odej, oku\xc5\xbeenih z virusi \xc4\x8drnih koz. Spoznanje o britanskih in ameri\xc5\xa1kih namenih biolo\xc5\xa1kega vojskovanja v boju proti Indijancem je \xc5\xa1e vedno prisotno v popularni kulturi in ustnih izro\xc4\x8dilih nekaterih indijanskih plemen.\n_START_SECTION_\nPrva svetovna vojna\n_START_PARAGRAPH_\nMed prvo svetovno vojno je Nem\xc5\xa1ko cesarstvo razvijalo program biolo\xc5\xa1kega vojskovanja. Razvili so patogene antraksa, smrkavosti, kolere, kuge ter p\xc5\xa1eni\xc4\x8dne glive. Po nekaterih podatkih naj bi bile oku\xc5\xbebe ljudi s kugo v Sankt Peterburgu in mul s smrkavostjo na obmo\xc4\x8dju dana\xc5\xa1njega Iraka namerno povzro\xc4\x8dene kot del tega programa. Poleg tega je general\xc5\xa1tab nem\xc5\xa1ke vojske s pomo\xc4\x8djo diplomatskih kurirjev oskrboval saboterje na Finskem ter v takrat nevtralni Romuniji, Argentini in ZDA z namenom prepre\xc4\x8devanja oskrbe zavezni\xc5\xa1kih sil z \xc5\xbeivino in kmetijskimi pridelki._NEWLINE_Na Finskem, ki je v tistem \xc4\x8dasu imela status avtonomne Velike vojvodine in je bila pod ruskim voja\xc5\xa1kim nadzorom, se je zaradi strogih rusifikacijskih programov za\xc4\x8del mo\xc4\x8dno krepiti nacionalizem. Glavno vlogo v biolo\xc5\xa1kem in gverilskem vojskovanju finskih borcev za svobodo v \xc4\x8dasu prve svetovne vojne je imel baron Otto Carl Robert von Rosen, biv\xc5\xa1i poro\xc4\x8dnik v \xc5\xa1vedski vojski, ki je v Finski delal od leta 1912. Njegov na\xc4\x8din bojevanja proti ruskim silam je vklju\xc4\x8deval povzro\xc4\x8danje epidemij antraksa v lokalnih ruskih garinzonih s podtikanjem sladkornih kock, ki so vsebovale spore bakterij antraksa, v krmo konjev ruske vojske. Na ta na\xc4\x8din so se oku\xc5\xbeili konji, z njimi pa tudi vojaki. Rezultat von Rosenovega biolo\xc5\xa1kega vojskovanja ni znan, saj sta ga zasen\xc4\x8dili februarska in oktobrska revolucija v Rusiji ter finska razlasitev neodvisnosti._NEWLINE_Nem\xc5\xa1ki vohun in ameri\xc5\xa1ki dr\xc5\xbeavljan, dr. Anton Casimir Dilger, je vzpostavil skrivni laboratorij v kletnih prostorih sestrine hi\xc5\xa1e v Checy Chasu (Maryland), kjer je proizvajal in gojil patogene smrkavosti za oku\xc5\xbeenje \xc5\xbeivine v pristani\xc5\xa1\xc4\x8dih in celinskih zbiralnih to\xc4\x8dkah v mestih Newport News (Virginija), Norfolk, Baltimore in New York ter verjetno St. Louis in Covington. V Argentini so nem\xc5\xa1ki agentje domnevno uporabili isto vrsto patogenov v pristani\xc5\xa1\xc4\x8du Buenos Ariesa ter p\xc5\xa1eni\xc4\x8dne glive za uni\xc4\x8denje pridelkov p\xc5\xa1enice._NEWLINE_Z \xc5\xbdenevskim protokolom, podpisanim leta 1925, je mednarodna skupnost prepovedala uporabo biolo\xc5\xa1kega in kemi\xc4\x8dnega oro\xc5\xbeja, vendar protokol ni vklju\xc4\x8deval prepovedi proizvodnje, gojenja ali prodaje, kar so dodali v kasnej\xc5\xa1ih dogovorih.\n_START_SECTION_\n1937\xe2\x80\x931945\n_START_PARAGRAPH_\nMed drugo kitajsko-japonsko vojno in drugo svetovno vojno je enota 731 Japonske cesarske vojske opravljala poskuse na ljudeh, najve\xc4\x8d na kitajskih, ruskih in ameri\xc5\xa1kih zapornikih. V voja\xc5\xa1kih operacijah je japonska vojska uporabila biolo\xc5\xa1ko oro\xc5\xbeje na kitajskih vojakih in civilistih. Leta 1940 je bombardirala Ningbo z bombami, napolnjenimi z \xc5\xbeivalskimi prena\xc5\xa1alci bubonske kuge. Na mednarodnem simpoziju o zlo\xc4\x8dinih biolo\xc5\xa1kega vojskovanja leta 2002 je bilo ocenjeno, da je za posledicami namerno povzro\xc4\x8denih epidemij bubonske kuge, kolere, antraksa in drugih bolezni umrlo okoli 580.000 kitajskih civilistov ter vojakov, nekateri viri pa omenjajo 200.000 \xc5\xbertev. Med Khabarovskim procesom so nekateri obto\xc5\xbeenci, kot je major general Kiyashi Kawashima, priznali, da je leta 1941 okoli 40 pripadnikov enote 731 spro\xc5\xbeilo epidemijo kuge v mestu Changde. Trije veterani Enote 731 so v intervjuju leta 1989 priznali, da so bili med bitko za Khalkhin Gol udele\xc5\xbeeni v poskusu oku\xc5\xbeenja reke Horustein blizu sovjetskih polo\xc5\xbeajev. ZDA so generalpodpolkovniku Shiru Ishii podelili imuniteto pred obto\xc5\xbebami za vojne zlo\xc4\x8dine v zameno za informacije o delovanju in raziskavah Enote 731._NEWLINE_Kot odgovor na razvoj biolo\xc5\xa1kega oro\xc5\xbeja na Japonskem in verjetno v Nem\xc4\x8diji so ZDA, Zdru\xc5\xbeeno kraljestvo in Kanada za\xc4\x8dele razvoj lastnega oro\xc5\xbeja leta 1941, katerega rezultat je bil razvitje patogenov tularemije, antraksa, bruceloze ter botulinskega toksina v voja\xc5\xa1ke namene. V ZDA je bil center razvoja Fort Detrick (Maryland), nekatere poskuse pa so opravili tudi v kompleksu za proizvodnjo streliva v Terre Haut (Indiana), v objektu Dugway Proving Grounds (Utah) in na otoku Horn v Misisipiju. V Veliki Britaniji je bila ve\xc4\x8dina poskusov opravljena v Porton Downu. Kot posledica testiranja antraksa je bil otok Gruinard v karanteni 48 let, nakar so ga v letih 1986-1990 dekontaminirali z velikimi koli\xc4\x8dinami formaldehida.\n_START_SECTION_\n1946\xe2\x80\x931972\n_START_PARAGRAPH_\nV poro\xc4\x8dilu Rde\xc4\x8dega kri\xc5\xbea, izdanim 50 let po izraelski osamosvojitveni vojni leta 1948, so opazovalci izrazili sum uporabe salmonele za oku\xc5\xbeenje vodnih zalog mesta Akre s strani judovske paravoja\xc5\xa1ke organizacije Haganah. Egip\xc4\x8danski vojaki so 23. maja 1948 v Gazi zajeli haganske vojake blizu vodnjakov in jih po sojenju usmrtili zaradi poskusa povzro\xc4\x8ditve epidemije salmoneloze. Izrael je vse obto\xc5\xbebe o uporabi biolo\xc5\xa1kega oro\xc5\xbeja zanikal._NEWLINE_Leta 1952 so pripadniki odporni\xc5\xa1kega gibanja Mau Mau v Keniji pobili 33 krav z uporabo toksina lokalne strupene rastline._NEWLINE_Med hladno vojno so ZDA, Sovjetska zveza in druge dr\xc5\xbeave razvijale biolo\xc5\xa1ko oro\xc5\xbeje. V strahu pred sovjetskim oboro\xc5\xbeevanjem so ameri\xc5\xa1kih znanstveniki za\xc4\x8deli razvijati antibiotike in cepiva proti patogenom. K razvoju so prispevali ameri\xc5\xa1ki prostovoljci, \xc4\x8dlani protestantske organizacije Adventisti sedmega dne in nasprotniki vojne, ki so se v zameno za oprostitev obveznega slu\xc5\xbeenja voja\xc5\xa1kega roka dali prostovoljno testirati v namene obrambe proti biolo\xc5\xa1kemu oro\xc5\xbeju. Testiranja, ki so se odvijala v letih od 1954-1973 v Fort Detricku, so postala znana pod imenom Operacija Beli pla\xc5\xa1\xc4\x8d (ang. Whitecoat). Ve\xc4\x8dina rezultatov testiranja ostaja voja\xc5\xa1ka skrivnost, \xc4\x8deprav je USAMRIID (Medicinski raziskovalni in\xc5\xa1titut ameri\xc5\xa1ke vojske za nalezljive bolezni) zatrjeval, da so testiranja pomembno prispevala k razvoju cepiv za rumeno mrzlico, hepatitis, vro\xc4\x8dico Q, mrzlico doline Rift in tularemijo ter za\xc5\xa1\xc4\x8ditne opreme in razku\xc5\xbeilnih postopkov._NEWLINE_Kljub incidentu v izraelski osamosvojitveni vojni in raziskavam v hladni vojni pa v splo\xc5\xa1nem velja, da po drugi svetovni vojni bojne uporabe biolo\xc5\xa1kega oro\xc5\xbeja ni bilo, \xc4\x8deprav je pri\xc5\xa1lo do obto\xc5\xbeb s strani Kitajske in Severne Koreje o uporabi oro\xc5\xbeja v Korejski vojni in Kube o namernem raz\xc5\xa1irjanju \xc4\x8dlove\xc5\xa1kih in \xc5\xbeivalskih bolezni na njenem ozemlju. Nekateri dokumenti nakazujejo na to, da so bile obto\xc5\xbebe dezinformacija sovjetskih sil._NEWLINE_V letih od 1951 do 1954 je ameri\xc5\xa1ka vojska simulirala napad z biolo\xc5\xa1kim oro\xc5\xbejem na ve\xc4\x8dja mesta za ugotavljanje \xc5\xa1ibkosti pri obrambi, pri \xc4\x8demer so bili uporabljeni nenevarni mikrobi. Podoben test so opravili leta 1966 na podzemeljski \xc5\xbeeleznici New Yorka. V \xc4\x8dasu korejske vojne so za potrebe biolo\xc5\xa1kega vojskovanja razvili le bakterijo Brucella suis, ki povzro\xc4\x8da brucelozo, za uporabo v bombah M114, submuniciji kasetnih bomb M33. Kljub temu pa so bile bombe, ki naj bi jih ameri\xc5\xa1ka vojska uporabila v vojni, bolj podobne kerami\xc4\x8dnim posodam, ki jih je uporabljala japonska vojska proti Kitajcem v drugi svetovni vojni._NEWLINE_Med Vietnamsko vojno so vietkongovski gverilci uporabljali pasti v obliki naostrenih kolov, katerih konice so namazali z \xc5\xbeivalskim gnojem za povzro\xc4\x8ditev oku\xc5\xbeb ran._NEWLINE_Richard Nixon je novembra 1969 podpisal ukaz, s katerim se je ustavila proizvodnja biolo\xc5\xa1kega oro\xc5\xbeja, raziskave pa so odtlej bile namenjene le obrambnim namenom. Ve\xc4\x8dina zalog oro\xc5\xbeja je bilo uni\xc4\x8denih, pribli\xc5\xbeno 2200 raziskovalcev pa je bilo odpu\xc5\xa1\xc4\x8denih.\n_START_SECTION_\nKonvencija o biolo\xc5\xa1kem oro\xc5\xbeju\n_START_PARAGRAPH_\nLeta 1972 so ZDA podpisale Konvencijo o biolo\xc5\xa1kem in toksi\xc4\x8dnem oro\xc5\xbeju, ki je prepovedovala razvoj, proizvodnjo in kopi\xc4\x8denje zalog patogenih mikrobov ali njihovih toksinov, razen za obrambne in miroljubne namene. Do leta 1996 je konvencijo podpisalo 137 dr\xc5\xbeav, med drugim tudi Slovenija._NEWLINE_Kljub podpisu je pri\xc5\xa1lo do ve\xc4\x8d incidentov z uporabo oro\xc5\xbeja. Sovjetska zveza je nadeljevala z raziskavami in proizvodnjo oro\xc5\xbeja v skrivnih laboratorijih, znanih pod imenom Biopreparat, kar je bilo javnosti razkrito po imigraciji dr. Vladimirja Pase\xc4\x8dnika leta 1989 in dr. Kanatjana Alibekova leta 1992 v ZDA. Leta 1978 je bil na bolgarskega disidenta Georgi Markovega izvr\xc5\xa1en atentat z uporabo improvizirane naprave v obliki de\xc5\xbenika, v kateri so bile manj\xc5\xa1e koli\xc4\x8dine ricina; po preiskavi je bil sprejeti sklep, da je bil atentator najverjetneje sovjetski agent. Do kr\xc5\xa1itev je pri\xc5\xa1lo tudi v Laosu, Kambod\xc5\xbei in Afganistanu v sredini 70. in za\xc4\x8detku 80. let zaradi uporabe aerosolizirane oblike mikotoksina T-2, (t. i. rumenega de\xc5\xbeja oziroma angle\xc5\xa1ko yellow rain), pri \xc4\x8demer je umrlo ve\xc4\x8d tiso\xc4\x8d ljudi. Med operacijo Pu\xc5\xa1\xc4\x8davski vihar je bli\xc5\xbeini opori\xc5\xa1\xc4\x8da ameri\xc5\xa1ke vojske v Savdski Arabiji eksplodirala ira\xc5\xa1ka raketa, ki je vsebovala mikotoksine T-2, zaradi \xc4\x8desar je nekaj vojakov zbolelo za sindromom zalivske vojne._NEWLINE_Leta 1991, po Zalivski vojni, so preiskovalci OZN-a v Iraku razkrili podatke o proizvodnji okoli 19.000 litrov koncentriranega botulina, kar je trikrat toliko kot bi bilo potrebno za pobitje celotne populacije ljudi na Zemlji preko inhalacije. Od tega naj bi bilo pribli\xc5\xbeno 10.000 litrov uporabljenih v bombah, balisti\xc4\x8dih raketah, raketah kalibra 122\xc2\xa0mm in topovskih granatah. Poleg botulina je bilo v strelivu uporabljeno tudi ve\xc4\x8d tiso\xc4\x8d litrov koncentriranih spor antraksa in aflatoksinov. Glede na poro\xc4\x8dilo preiskovalne skupine OZN-a je Irak popolnoma opustil program biolo\xc5\xa1kega oro\xc5\xbeja v letih 1995 in 1996, vsi proizvodni obrati in zaloge oro\xc5\xbeja pa so bili uni\xc4\x8deni.\n_START_SECTION_\nBiolo\xc5\xa1ki povzro\xc4\x8ditelji\n_START_PARAGRAPH_\n\xc4\x8ceprav obstaja ve\xc4\x8d kot 1200 patogenov in drugih manj\xc5\xa1ih organizmov, ki bi lahko povzro\xc4\x8dili bolezen ali smrt, je le majhno \xc5\xa1tevilo le-teh uporabnih za namene biolo\xc5\xa1kega oro\xc5\xbeja. Slednje dolo\xc4\x8da predvsem enostavnost pri pridobitvi, obdelavi in uporabi povzro\xc4\x8diteljev, stopnja ku\xc5\xbenosti in smrtnosti ter nedostopnost cepiva ali ustrezna dovzetnost za oku\xc5\xbebo. Ugoden je prenos na \xc5\xbeelena obmo\xc4\x8dja v obliki aerosola._NEWLINE_Kljub nekaterim tehnolo\xc5\xa1kim problemom pri uporabi (npr. velikost aerosolnih delcev), nevarnosti samooku\xc5\xbebe ter vpliva okolja (de\xc5\xbe, ultravijoli\xc4\x8dna svetloba iz Sonca) lahko v primerjavi s kemi\xc4\x8dnim oro\xc5\xbejem le majhne koli\xc4\x8dine oslabijo ali pobijejo ve\xc4\x8d sto tiso\xc4\x8d ljudi v mestnem obmo\xc4\x8dju. Poleg tega delujejo na geografsko \xc5\xa1ir\xc5\xa1em obmo\xc4\x8dju v dalj\xc5\xa1em \xc4\x8dasovnem obdobju in jih je te\xc5\xbeko zaznati ali se za\xc5\xa1\xc4\x8diti pred njimi zaradi premajhne velikosti za razlo\xc4\x8devanje z o\xc4\x8desom ter odsotnosti okusa in vonja._NEWLINE_Po klasifikaciji ameri\xc5\xa1kega Centra za nadzor in prepre\xc4\x8devanje bolezni (CDC) so patogeni glede na ku\xc5\xbenost, stabilnost v okolju, te\xc5\xbeavnost proizvodnje in prenosa, mo\xc5\xbenost prenosa med ljudmi, potenciala za povzro\xc4\x8ditev javnega preplaha, u\xc4\x8dinka na javno zdravstvo ter druge kriterije razdeljeni na tri glavne skupine. Skozi \xc4\x8das se lahko seznam zaradi razli\xc4\x8dnih razlogov spreminja, poleg tega pa je spodnji seznam osnovan v glavnem po kriteriju CDC, zato lahko pri\xc5\xa1tevamo \xc5\xa1e razne druge biolo\xc5\xa1ke povzro\xc4\x8ditelje in toksine, kot so Listeria monocytogenes, Corynebacterium diphtheriae (povzro\xc4\x8da davico) ter T-2 mikotoksin in saksitoksin.\n_START_SECTION_\nNa\xc4\x8dini uporabe biolo\xc5\xa1kega oro\xc5\xbeja\n_START_PARAGRAPH_\nNaju\xc4\x8dinkovitej\xc5\xa1i na\xc4\x8din je razpr\xc5\xa1enje aerosolnih delcev, ki vsebujejo patogene mikrobe, s pomo\xc4\x8djo letal. Delci morajo biti velikosti 1-5 \xce\xbcm za u\xc4\x8dinkovit prodor patogenov v \xc4\x8dlove\xc5\xa1ko telo prek plju\xc4\x8d; premajhni delci bodo v relativno velikih koli\xc4\x8dinah izdihani, prevelike pa bo zajela sluz, ki se sproti odstranjuje iz dihal. Obi\xc4\x8dajne \xc5\xa1kropilce pesticidov se tudi lahko predela za proizvajanje delcev tak\xc5\xa1nih velikosti._NEWLINE_Manj u\xc4\x8dinkovit, vendar tudi verjeten na\xc4\x8din, je uporaba eksplozivnih naprav, ki vsebuje patogene (npr. topovske granate, rakete, \xc2\xbbumazane\xc2\xab\xc2\xa0bombe), vendar po eksploziji ostane v povpre\xc4\x8dju manj kot 5\xc2\xa0% patogenov, ki so zmo\xc5\xbeni povzro\xc4\x8diti obolenje ali smrt._NEWLINE_Zastrupitev hrane in vode s patogeni je malo verjetna zaradi potreb po velikih koli\xc4\x8dinah le-teh za povzro\xc4\x8denje \xc5\xbeelenega u\xc4\x8dinka v kratkem \xc4\x8dasu, prav tako pa je malo verjeten prenos preko ko\xc5\xbenega stika zaradi u\xc4\x8dinkovite nevtralizacije z milom ali raztopinami z nizkimi koncentracijami klora. Ta na\xc4\x8din bi bil lahko primeren za atentate na posameznike. Relativno u\xc4\x8dinkovit bi bil lahko tudi prenos s pomo\xc4\x8djo \xc5\xbeivalskih vektorjev (najverjetneje \xc5\xbeu\xc5\xbeelk), vendar jih je te\xc5\xbeko nadzirati, poleg tega pa obstaja mo\xc5\xbenost nastanka naravnih rezervoarjev bolezni, zaradi \xc4\x8desar bi vektorji predstavljali le potencialni izvor za izbruh dolo\xc4\x8dene bolezni na napadenem obmo\xc4\x8dju._NEWLINE_V prihodnosti bo po vsej verjetnosti urbano bojevanje zamenjalo tradicionalna boji\xc5\xa1\xc4\x8da zaradi nara\xc5\xa1\xc4\x8dajo\xc4\x8de urbanizacije, kar pomeni, da je tako v primeru bioterorizma kot tudi voja\xc5\xa1kih operacij verjetnost uporabe in hkrati nevarnost biolo\xc5\xa1kega oro\xc5\xbeja toliko ve\xc4\x8dja, predvsem zaradi kombinacije goste poselitve in medsebojnih prenosov patogenov._NEWLINE_Naju\xc4\x8dinkovitej\xc5\xa1i \xc4\x8das napada bi bil no\xc4\x8dni \xc4\x8das ali zgodnje jutro, saj UV svetloba podnevi uni\xc4\x8di patogene, poleg tega pa bi se zaradi temperaturne inverzije ku\xc5\xbeni aerosol skupaj s hladnim zrakom pomaknil na ni\xc5\xbeja in gostej\xc5\xa1e poseljena obmo\xc4\x8dja. Na mikrobe in njihove toksine vplivajo tudi drugi okoljski dejavniki, kot sta koli\xc4\x8dina kisika v zraku in stopnja vla\xc5\xbenosti._NEWLINE_Poseben primer predstavlja kombinirana oz. so\xc4\x8dasna uporaba oro\xc5\xbeij za mno\xc5\xbei\xc4\x8dno uni\xc4\x8devanje. Tovrstni na\xc4\x8din uporabe bi dodatno ote\xc5\xbeil diagnozo oz. vzrok bolezni (etiologijo) ter ohromil zdravstveni sistem. V preteklosti je veliko dr\xc5\xbeav eksperimentiralo z uporabo biolo\xc5\xa1kega in kemi\xc4\x8dnega oro\xc5\xbeja, v dana\xc5\xa1njem \xc4\x8dasu pa predstavlja najve\xc4\x8djo nevarnost kombinacija uporabe biolo\xc5\xa1kega oro\xc5\xbeja in detonacija jedrskega oro\xc5\xbeja ali sabota\xc5\xbea jedrske elektrarne. V tem primeru bi biolo\xc5\xa1ki povzro\xc4\x8ditelji imeli ve\xc4\x8dji u\xc4\x8dinek, saj bi jedrska eksplozija in radioaktivnost uni\xc4\x8dila zdravstveno infrastrukturo, poleg tega pa bi radiaktivnost mo\xc4\x8dno oslabila imunski sistem preko uni\xc4\x8denja sluznice prebavil ter obrambnih krvnih celic._NEWLINE_Svetovna zdravstvena organizacija (WHO) je leta 1970 ocenila, da bi 50\xc2\xa0kg aerosola s sporami antraksa, dostavljenim z letalom ob idealnih vremenskih pogojih, lahko pobilo skoraj polovico vseh prebivalcev v mestu s 500.000 prebivalci, v primeru patogenov tularemije pa eno tretjino vseh prebivalcev.\n_START_SECTION_\nProtimaterialna uporaba\n_START_PARAGRAPH_\nDolo\xc4\x8dene mikrobe bi se lahko uporabilo tudi za uni\xc4\x8devanje materialov, kar bi povzro\xc4\x8dilo ekonomsko \xc5\xa1kodo ali pa oslabilo voja\xc5\xa1ko mo\xc4\x8d dr\xc5\xbeave; omenjeni na\xc4\x8din uporabe sega izven okvirjev definicije biolo\xc5\xa1kega oro\xc5\xbeja, ki je sicer namenjeno za uni\xc4\x8devanje \xc5\xbeive sile. Tako nekatere glive uni\xc4\x8dujejo izdelke iz gume in usnja, zaradi \xc4\x8desar so izdelki neuporabni za izvoz, nekatere bakterije pa s svojimi kislimi izlo\xc4\x8dki razgrajujejo kovine (npr. korozija kovinskih ovojev streliva bi lahko povzro\xc4\x8dila prezgodnjo eksplozijo v oro\xc5\xbenem sistemu). Nekatere bakterije (npr. streptokoki ter rodova Pseudomonas in Bacillus) izrabljajo naftne derivate kot vir energije, izlo\xc4\x8dajo pa odpadne snovi, ki lahko zama\xc5\xa1ijo dotok goriva ali olja v motorjih; v primeru napada bi npr. bila voja\xc5\xa1ka letala, oskrbljena z \xc2\xbbonesna\xc5\xbeenim\xc2\xab\xc2\xa0gorivom, neuporabna, s tem pa bi bila obramba napadene dr\xc5\xbeave mo\xc4\x8dno oslabljena.\n_START_SECTION_\nPreventiva in za\xc5\xa1\xc4\x8dita v Sloveniji\n_START_PARAGRAPH_\nV Sloveniji predstavlja sistem spremljanja in nadzora nalezljivih bolezni pomemben del javnega zdravstva. Je sestavni dek programa Centra za nalezljive bolezni In\xc5\xa1tituta za varovanje zdravja in mre\xc5\xbee obmo\xc4\x8dnih Zavodov za zdravstveno varstvo, povezanih v enoto za epidemiolo\xc5\xa1ko spremljanje in obvladovanje nalezljivih bolezni._NEWLINE_Na regionalnem nivoju se izvajajo intervencije pri zbolelih, osebah, ki so blizu obolelemu, njegovi okolici, v splo\xc5\xa1ni populaciji ter drugi ukrepi._NEWLINE_Poglavitni predpisi, ki urejajo podro\xc4\x8dje nalezljivih bolezni, so Zakon o nalezljivih boleznih, Pravilnik o prijavi nalezljivih boleznih in posebnih ukrepi za njihovo prepre\xc4\x8devanje in obvladovanje, Pravilnik o cepljenju, za\xc5\xa1\xc4\x8diti z zdravili in varstvu pred vnosom in raz\xc5\xa1irjanjem nalezljivih bolezni, Program imunoprofilakse in kemoprofilakse (tj. uporaba cepiv in imunoglobulinov za za\xc5\xa1\xc4\x8dito sprejemljivih oseb proti dolo\xc4\x8deni bolezni ter prepre\xc4\x8devanje oku\xc5\xbeb z zdravili), Pravilnik o pogojih za pripravo in izvajanje programa prepre\xc4\x8devanja in obvladovanja bolni\xc5\xa1ni\xc4\x8dnih oku\xc5\xbeb, Zakon o veterinarstvu ter drugi predpisi, ki sta jih sprejela Evropski parlament in Mednarodni zdravstveni pravilnik Svetovne zdravstvene organizacije.'